Ferrari F355

Αμάξωμα

H Ferrari F355 παρουσιάστηκε στο Σαλόνι Αυτοκινήτου της Γενεύης τον Μάρτιο του 1994 και μπήκε στην παραγωγή τον Μάιο, ως το νέο «εισαγωγικό» μοντέλο της εταιρείας. Μηχανικά, ήταν μια εξέλιξη της προκατόχου 348, ενώ και η σχεδίαση στο μπροστινό μέρος θύμιζε λίγο το προηγούμενο μοντέλο. Από την άλλη όμως, η F355 είχε υποστεί σημαντικές βελτιώσεις στον κινητήρα, στον συμπλέκτη, στην ανάρτηση, η οποία ήταν ανεξάρτητη και στους 4 τροχούς, και στα φρένα, που είχαν στάνταρ ABS.
Επίσης, η F355 είχε καταφέρει αεροδυναμικό συντελεστή Cd 0,33 και ήταν από τα πρώτα σπορ αυτοκίνητα που η αεροδυναμική έπαιξε σημαντικό ρόλο στο τελικό σχεδιαστικό αποτέλεσμα, καθώς είχαν προηγηθεί πάνω από 1.300 ώρες μελέτης σε αεροδυναμική σήραγγα. Για την ιστορία, ήταν και το τελευταίο «εισαγωγικό» μοντέλο της Ferrari με αναδιπλούμενα φώτα, καθώς η διάδοχος Ferrari 360 του 1999 - 2005 καθιέρωσε εξ αρχής συμβατικά μπροστινά φώτα, όπως συνέβη και σε όλα τα μετέπειτα μοντέλα της εταιρείας. Το δομικό πλαίσιο της F355 ήταν από χάλυβα και τα εξωτερικά πάνελ του αμαξώματος από αλουμίνιο.

Κινητήρας

Ο κινητήρας της F355 ήταν ένας ατμοσφαιρικός 3.5 λίτρων V8 σε γωνία 90 μοιρών, φυσικά στο κέντρο του αμαξώματος, ο οποίος διέθετε 4 εκκεντροφόρους ανά κύλινδρο και 5 βαλβίδες ανά κύλινδρο (3 βαλβίδες εισαγωγής και 2 για την εξαγωγή). Οι μηχανικές του ιδιότητες, έδωσαν και την ονομασία του μοντέλου, από το όνομα Ferrari και τα 3.5 λίτρα και τις 5 βαλβίδες = F355. Η ισχύς του κινητήρα ήταν 380 άλογα στις 8.250 στροφές / λεπτό, νούμερο εντυπωσιακό την τότε εποχή για κινητήρα 3.5 λίτρων χωρίς υπερτροφοδότηση. Αναλόγως με την έκδοση, η επιτάχυνση 0 - 100 km/h ερχόταν σε μόλις 4,7 έως 5,0 δευτερόλεπτα, τα 0 - 200 km/h σε 16,5 δευτερόλεπτα και η τελική ταχύτητα ήταν από 288 έως 295 km/h.

Κιβώτια ταχυτήτων

Τα πρώτα χρόνια, η μοναδική διαθέσιμη μετάδοση ήταν ένα 6-τάχυτο χειροκίνητο κιβώτιο, με τις παραδοσιακές περιφραγμένες θυρίδες «σαν χτένα» που είχαν όλα τα παλαιότερα μοντέλα της Ferrari. Από τον Ιούλιο του 1997, μπορούσε να παραγγελθεί με ένα προαιρετικό 6-τάχυτο χειροκίνητο ηλεκτρο-υδραυλικό κιβώτιο F1. Το σειριακό αυτό κιβώτιο ήταν αντίστοιχο με αυτά της Φόρμουλα 1, εξ ου και η ονομασία του.
Η ιστορική καινοτομία της F355 ήρθε την άνοιξη του 1998, όταν έγινε το πρώτο σε παγκόσμια κλίμακα μη αγωνιστικό αυτοκίνητο που, με επιπλέον χρέωση, προσέφερε και paddles στο τιμόνι για το 6-τάχυτο σειριακό κιβώτιο F1, έχοντας μάλιστα χρόνο αλλαγής ταχυτήτων μόλις 0,125 δευτερόλεπτα. Η τεχνολογία αυτή προήλθε επίσης από τη Φόρμουλα 1, στην οποία εμφανίστηκε για πρώτη φορά το 1989, και έχει σήμερα επικρατήσει στα περισσότερα σπορ υπεραυτοκίνητα (supercars).

Ευρύτερη απήχηση

Οι υψηλές επιδόσεις της F355 για τα τότε στάνταρ των κινητήρων V8, αλλά σε κάποιο βαθμό ακόμα και για τα σημερινά στάνταρ, την έκαναν τότε ένα ελκυστικό σπορ αυτοκίνητο, που θεωρήθηκε ότι προσέφερε τα πλεονεκτήματα των μεγαλύτερων Ferrari με τους κινητήρες V12 σε μια κάπως πιο λογική τιμή. Ως αποτέλεσμα, οι πωλήσεις της αυξήθηκαν σημαντικά ως προς το παρελθόν, με τη συνολική παραγωγή της να φτάνει τα 11.273 αντίτυπα, έναντι 8.844 της προκατόχου 348. Με το νούμερο αυτό, η F355 έγινε ιστορικά η πρώτη σε δημοτικότητα Ferrari έως τότε, ρεκόρ που ξεπεράστηκε από τη διάδοχο Ferrari 360, που έφτασε τα 16.244 αντίτυπα.
Σε σχετική δοκιμή, ο Klaus Westrup, αρχισυντάκτης του γερμανικού περιοδικού αυτοκινήτου Auto Motor und Sport, επαίνεσε ιδιαίτερα την F355 για τις πολύ υψηλές επιδόσεις της, την άμεση απόδοση του κινητήρα, τον πολύ καλό χειρισμό του αυτοκινήτου και την εξαιρετική θέση οδήγησης. Ωστόσο, σχολίασε αρνητικά το μικρής χωρητικότητας σαλόνι, την σχετικά άβολη πρόσβαση και είσοδο στο σαλόνι, την κακή άνεση στις χαμηλές ταχύτητες και τον έντονο θόρυβο του κινητήρα.
Μεταγενέστερα, επίσης, η F355 εμφάνισε κάποια σοβαρά ζητήματα αναξιοπιστίας, που διαχρονικά έπληξαν το κύρος της ως συλλεκτικό μοντέλο, καθώς απαιτεί εξαιρετικά ακριβή συντήρηση και επιδιορθώσεις, ιδίως στον κινητήρα και στα εσωτερικά πλαστικά, και μάλιστα ανά σύντομα χρονικά διαστήματα. Ευτυχώς, αυτά τα ζητήματα αντιμετωπίστηκαν επιτυχώς στη διάδοχο Ferrari 360 του 1999 - 2005, η οποία κατάφερε σαφώς καλύτερη αξιοπιστία και χαμηλότερο κόστος συντήρησης, ιδίως στα τελευταία αντίτυπα. Η Ferrari F430 του 2004 - 2009, που αντικατέστησε την 360, σημείωσε ακόμα πιο θεαματική βελτίωση στις δύο αυτές παραμέτρους (αν και εμφάνισε κάποια προβλήματα στον καταλύτη, τα οποία είχαν εμφανιστεί και στην 355) και συνιστάται ως μεταχειρισμένο σπορ αυτοκίνητο.